Sellevastu Peterson ei ole teatavasti teinud, resp. jõudnud teha, midagi otsekohese praktilise põhimõttega. Tema Chr. Gananderi "Mythologia Fennica" tõlge ja selle lisandused on enam teadusliku sihiga, nagu ta muudki arutlused siin ja seal. Ta on veel noor ja võib olla on tal veel palju teha sellest, mis Masingu oli juba selja taga, kui ta arvab,  "et mul tühjade kommete õppimiseks aega ei ole, kui ma tarkust tahan õppida". Tema nõuab aga ka teadmise sügavust: "Mõni usub, et ta ühe asja teab, . . . aga küsi tema käest: "Mispärast peab see nõnda ja mitte teisiti olema?" - siis tema ei tea midagi. See tuleb sellest, et nad puud ilma juureta säävad."